Primăria Capitalei anunţă pe SICAP licitaţie în vederea achiziţionării de adăposturi modulare pentru staţiile de troleibuz şi de autobuz, cu montaj inclus, la o valoare totală estimată de 88.731.440 lei (aproximativ 19 milioane de euro), informează Agerpres.

Anunţul prevede achiziţia a 500 - 2.000 de bucăţi. În cazul în care se vor cumpăra 500 de bucăți, prețul per adăpost se va ridica la aproape 38.000 de euro, în timp ce dacă se vor achiziționa 2.000 de bucăți, costul unui adăpost ar fi de aproximativ 9.500 de euro. Se vor încheia estimativ patru contracte subsecvente, în funcţie de necesităţile autorităţii contractante.

La evaluarea ofertelor, componenta financiară va reprezenta 60%, capabilitatea de montare-demontare (interval maxim prevăzut: 72 de ore) va reprezenta 20%, iar durata perioadei de garanţie (cel puţin 24 de luni) – 20%.

Contractul va avea o durată de patru ani.

Ofertantul trebuie să demonstreze o cifră de afaceri medie anuală pentru ultimii trei ani de minim 30.000.000 lei. De asemenea, va trebui să dovedească faptul că în ultimii cinci ani a furnizat produse similare în valoare cumulată de cel puţin 9.000.000 lei, fără TVA.

Editor web: Liviu Cojan